CELEX: 62011TN0496
Language: da
Date: 2011-09-15 00:00:00
Title: Sag T-496/11: Sag anlagt den 15. september 2011 — Det Forenede Kongerige mod ECB

19.11.2011   
            
            
               DA
            
            
               Den Europæiske Unions Tidende
            
            
               C 340/29
            
         Sag anlagt den 15. september 2011 — Det Forenede Kongerige mod ECB
   (Sag T-496/11)
   2011/C 340/58
   Processprog: engelsk
   
      Parter
   
   
      Sagsøger: Det Forenede Kongerige Storbritannien og Nordirland (ved barrister K. Beal og Treasury Solicitor S. Ossowski)
   
      Sagsøgt: Den Europæiske Centralbank
   
      Sagsøgerens påstande
   
   
               —
            
            
               Den Europæiske Centralbanks (ECB) Eurosystem Oversight Policy Framework af 5. juli 2011 (1) annulleres, i det omfang det fastsætter en etableringspolitik, der skal finde anvendelse på centrale modparters clearingsystemer (central counterparty clearing systems (CCP’er)), som er etableret i medlemsstater, der ikke indgår i eurosystemet.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren fremsat fem anbringender.
   
               1)
            
            
               Første anbringende:
               
                           —
                        
                        
                           ECB havde ikke kompetence til at offentliggøre den anfægtede retsakt, enten slet ikke eller, subsidiært, uden først at vedtage et retsinstrument som f.eks. en forordning, vedtaget enten af Rådet eller af Den Europæiske Centralbank (ECB) selv.
                        
                     
         
               2)
            
            
               Andet anbringende:
               
                           —
                        
                        
                           Den anfægtede retsakt pålægger enten de jure eller de facto et etableringskrav for centrale modparters clearingsystemer (CCP’er), der ønsker at foretage clearings- eller afviklingstransaktioner i euro, og hvis daglige handler overstiger en vis volumen. Den anfægtede retsakt tilsidesætter alle eller visse af artiklerne 48, 56 og/eller 63 TEUF, idet:
                           
                                       a)
                                    
                                    
                                       CCP’er, der er etableret i medlemsstater uden for euro-området, såsom Det Forenede Kongerige, vil blive forpligtet til at flytte deres administrations- og kontrolcentre til medlemsstater, der indgår i eurosystemet. De vil endvidere skulle etableres som nye juridiske personer, der anerkendes i en anden medlemsstats nationale ret,
                                    
                                 
                                       b)
                                    
                                    
                                       hvis disse CCP’er ikke flytter som krævet, vil de blive udelukket fra adgang til de finansielle markeder i medlemsstaterne inden for eurosystemet, enten på samme vilkår som de CCP’er, der er etableret i disse medlemsstater, eller fuldstændigt,
                                    
                                 
                                       c)
                                    
                                    
                                       sådanne ikke-hjemmehørende CCP’er vil ikke være berettiget til at anvende de faciliteter, der tilbydes af ECB eller af de nationale centralbanker (NCB’er) i eurosystemet, enten på samme vilkår eller slet ikke,
                                    
                                 
                                       d)
                                    
                                    
                                       disse CCP’ers mulighed for at tilbyde clearings- eller afviklingstjenesteydelser i euro til kunder i EU vil følgelig begrænses eller endog helt udelukkes.
                                    
                                 
                     
         
               3)
            
            
               Tredje anbringende:
               
                           —
                        
                        
                           Den anfægtede retsakt tilsidesætter artikel 101 og/eller 102 TEUF, sammenholdt med artikel 106 TEUF og artikel 13 TEU, idet
                           
                                       a)
                                    
                                    
                                       den rent faktisk stiller krav om, at alle clearingtransaktioner i euro over et vist niveau skal udføres af CCP’er, der er etableret i en medlemsstat inden for euro-området,
                                    
                                 
                                       b)
                                    
                                    
                                       den rent faktisk bestemmer, at NCB’er i euro-området ikke skal give euro-valutareserver til CCP’er, der er etableret i medlemsstater uden for euro-området, hvis de ligger over de grænser, der er fastsat i afgørelsen.
                                    
                                 
                     
         
               4)
            
            
               Fjerde anbringende:
               
                           —
                        
                        
                           Kravet til CCP’ere, der er etableret i medlemsstater uden for euro-området om at stifte en anden form for juridisk person og etablere et nyt hjemsted udgør en direkte eller indirekte forskelsbehandling på grund af nationalitet. Det krænker endvidere det generelle EU-princip om ligebehandling, henset til, at CCP’er, der er etableret i forskellige medlemsstater, underlægges forskellig behandling uden en objektiv begrundelse herfor.
                        
                     
         
               5)
            
            
               Femte anbringende:
               
                           —
                        
                        
                           Uden at påtage sig bevisbyrden for at godtgøre, at sådanne begrænsninger ikke kan begrundes under henvisning til den offentlige interesse (idet det påhviler ECB, såfremt den måtte ønske det, at føre bevis for en fravigelse), hævder Det Forenede Kongerige, at enhver begrundelse med hensyn til den offentlige interesse, der fremføres af ECB, ikke vil opfylde proportionalitetskravet, henset til, at der findes mindre indgribende foranstaltninger til sikring af kontrollen over finansielle institutioner, som er hjemmehørende i EU, men uden for euro-området.
                        
                     
         
      (1)  Tilgængeligt for offentligheden via offentliggørelse på ECB’s hjemmeside den 5.7.2011.